TAKUNI บวก 19% หลังรุกตลาด “มอเตอร์ไซค์ไฟฟ้า” เต็มสูบ
TAKUNI บวกต่อ 19% ตอบรับเดินหน้าสู่อุตสาหกรรม “มอเตอร์ไซค์ไฟฟ้า” ปูทางรุกตลาดเต็บสูบ 
TAKUNI บวกต่อ 19% ตอบรับเดินหน้าสู่อุตสาหกรรม “มอเตอร์ไซค์ไฟฟ้า” ปูทางรุกตลาดเต็บสูบ
9 พ.ค. 2566

ผู้สื่อข่าวรายงานว่า วันนี้ (9 พ.ค.66) ราคาหุ้น บริษัท ทาคูนิ กรุ๊ป จำกัด (มหาชน) หรือ TAKUNI  ล่าสุด ณ เวลา 11:27 น. อยู่ที่ระดับ 2.14 บาท บวก 0.34 บาท หรือ 18.89% สูงสุดที่ระดับ 2.18 บาท ต่ำสุดที่ระดับ 1.80 บาท ด้วยมูลค่าการซื้อขาย 51.79 ล้านบาท

โดยราคาหุ้น TAKUNI ค่อยๆ ปรับตัวขึ้นต่อเนื่อง 3 วันติดต่อกัน หลังจากนายสมยศ  ติรนวัฒนานันท์  รักษาการประธานเจ้าหน้าที่บริหาร TAKUNI เปิดเผยข้อมูลเมื่อวันที่ 2 พ.ค. 66 ว่าบริษัทลงนามความร่วมมือกับสถาบันยานยนต์เพื่อยกระดับมาตรฐานอุตสาหกรรมรถมอเตอร์ไซด์ไฟฟ้า รวมทั้งเตรียมความพร้อมของ TAKUNI ในการรุกสู่ธุรกิจรถมอเตอร์ไซค์ไฟฟ้า ซึ่งบริษัทมีความพร้อมในการดำเนินธุรกิจธุรกิจรถมอเตอร์ไซด์ไฟฟ้า ภายหลังบริษัทได้มีการปรับโครงสร้างธุรกิจใหม่ ปรับเปลี่ยนไปสู่ธุรกิจผลิตและจัดจำหน่ายรถมอเตอร์ไซค์ไฟฟ้าเต็มรูปแบบ
ทั้งนี้ ก่อนหน้านี้บริษัทได้จับมือกับบริษัทชั้นนำของไต้หวันฒนามอเตอร์ไซด์ไฟฟ้ารุ่นใหม่ที่ชาร์จไฟในที่อยู่อาศัยได้ รวมถึงอยู่ระหว่างเจรจาความร่วมมือกับพันธมิตรยักษ์ใหญ่ระดับโลกของการผลิตมอเตอร์ไซด์ไฟฟ้า ซึ่งยังไม่สามารถเปิดเผยรายละเอียดได้ เชื่อว่าภายหลังการเจรจาสำเร็จลุล่วง จะช่วยเสริมความแข็งแกร่งของธุรกิจในด้านธุรกิจรถมอเตอร์ไซด์ไฟฟ้าของ TAKUNI ให้เติบโตแบบก้าวกระโดด
“ตลาดอุตสาหกรรมธุรกิจมอเตอร์ไซด์ไฟฟ้าในบ้านเรา ส่วนใหญ่ มีแต่ผู้เล่นรายใหม่ๆ ยังไม่มีเจ้าตลาดแบรนด์ใหญ่ๆ เราจึงมองว่าเป็นโอกาสที่ดี ที่เราจะเข้าไปทำธุรกิจนี้อย่างจริงจัง โดยเน้นเรื่องคุณภาพ และประสบการณ์ในการขับขี่ที่เหนือกว่า ในราคาที่ทุกคนเป็นเจ้าของได้ การเริ่มต้นธุรกิจที่มีผู้เล่นหลาก หลาย จำเป็นอย่างยิ่งในการสร้างความน่าเชื่อถือ และความไว้ใจให้ลูกค้า เพื่อให้แบรนด์เติบโตไปในระยะยาวอย่างมั่นคง การเซ็นเอ็มโอยูกับสถาบันยานยนต์ในครั้งนี้ ถือเป็นการสร้างมาตรฐานคุณภาพ และความปลอดภัยในอุตสาหกรรมครั้งใหม่ที่จะเป็นประโยชน์ธุรกิจ EV และเป็นประโยชน์สูงสุดกับผู้บริโภค” นายสมยศ กล่าว
โดยการลงนามความร่วมมือในครั้งนี้ โดยเนื้อหาหลักไม่ได้เกิดประโยชน์ต่อบริษัทเพียงฝ่ายเดียว แต่ผลดีจะเกิดขึ้นกับผู้บริโภคโดยตรง ที่จะได้สินค้าที่ผ่านมาตรฐานรับรองโดยสถาบันยานยนต์ ซึ่งเป็นมาตรฐานที่เป็นที่ยอมรับในระดับสากล โดย TAKUNI และสถาบันยานยนต์ มีความมุ่งมั่นที่ช่วยกันพัฒนาอุตสาหกรรมมอเตอร์ไซด์ไฟฟ้าในภาพรวมเติบโตไปพร้อมกับมาตรฐานและความปลอดภัย เพื่อสร้างความยั่งยืนในระยะยาวให้กับบริษัท สถาบันยานยนต์ และภาคอุตสาหกรรมยานยนต์
นายเกรียงศักดิ์ วงศ์พร้อมรัตน์ ผู้อำนวยการสถาบันยานยนต์ กล่าวว่า สถาบันยานยนต์มีพันธกิจเพื่อเป็นศูนย์กลางในการพัฒนาอุตสาหกรรมยานยนต์ พัฒนาผู้ประกอบการเพื่อเพิ่มผลิตภาพการผลิต และเพิ่มศักยภาพทางการแข่งขัน ในตลาดโลก ซึ่งบทบาทหลัก เป็นงานสนับสนุนด้านทดสอบมาตรฐาน การตรวจสอบรับรองและการพัฒนานวัตกรรม การรับรองผลิตภัณฑ์ต่างๆ เพื่อความปลอดภัย ที่จะไปใช้กับสำนักงานมาตรฐานผลิตภัณฑ์ อุตสาหกรรม(สมอ.) และกรมการขนส่งทางบก
อย่างไรก็ตาม ยานยนต์ไฟฟ้าถือเป็นเทรนด์อุตสาหกรรมใหม่ เป็นเทคโนโลยีใหม่ของอุตสาหกรรมในอนาคต และเป็นเป้าหมายของภาครัฐ ที่อยากส่งเสริมให้มีการลงทุนมากขึ้น การที่สถาบันยานยนต์ เข้าไปมีส่วนร่วมในการ ศึกษาด้านการทดสอบ นอกจากจะเป็นการทดสอบตามมาตรฐานแล้ว ยังเป็นการทดสอบเพื่อการพัฒนาและวิจัยด้วย ซึ่งถือเป็นภารกิจหลักของเรา